CELEX: 32021D0945
Language: lt
Date: 2021-06-10 00:00:00
Title: Komisijos įgyvendinimo sprendimas (ES) 2021/945 2021 m. birželio 10 d. dėl nutarimo dėl informacijos apie žuvies šviežumą projekto, apie kurį pranešė Rumunija (pranešta dokumentu Nr. C(2021) 4052) (Tekstas autentiškas tik rumunų kalba) (Tekstas svarbus EEE)

2021 6 14   
               
               
                  LT
               
               
                  Europos Sąjungos oficialusis leidinys
               
               
                  L 210/48
               
            
         KOMISIJOS ĮGYVENDINIMO SPRENDIMAS (ES) 2021/945
         2021 m. birželio 10 d.
         dėl nutarimo dėl informacijos apie žuvies šviežumą projekto, apie kurį pranešė Rumunija
         
            
               (pranešta dokumentu Nr. C(2021) 4052)
            
         
         (Tekstas autentiškas tik rumunų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. spalio 25 d. Europos Parlamento ir Tarybos reglamentą (ES) Nr. 1169/2011 dėl informacijos apie maistą teikimo vartotojams (1), ypač į jo 45 straipsnio 4 dalį,
         kadangi:
         
                     (1)
                  
                  
                     2019 m. lapkričio 18 d. Rumunijos valdžios institucijos pagal Reglamento (ES) Nr. 1169/2011 45 straipsnio 1 dalį pranešė Komisijai apie nacionalinio nutarimo dėl ekonominės veiklos vykdytojams nustatyto reikalavimo užtikrinti, kad vartotojai būtų informuoti apie žuvies šviežumą, projektą (toliau – nutarimo projektas);
                  
               
                     (2)
                  
                  
                     Reglamentu (ES) Nr. 1169/2011 nustatomi informaciją apie maistą, visų pirma maisto produktų ženklinimą, reglamentuojantys bendrieji principai, reikalavimai ir atsakomybė. Šiuo atžvilgiu Reglamento (ES) Nr. 1169/2011 9 straipsnio 1 dalyje išvardyti duomenys, kurie turi būti pateikti apie maisto produktus pagal 10–35 straipsnius ir juose nustatytas išimtis;
                  
               
                     (3)
                  
                  
                     Reglamento (ES) Nr. 1169/2011 39 straipsnio 1 dalyje nustatyta, kad be 9 straipsnio 1 dalyje ir 10 straipsnyje nurodytų privalomų duomenų valstybės narės 45 straipsnyje nustatyta tvarka gali patvirtinti priemones, kuriomis reikalaujama pateikti papildomus privalomus duomenis apie specifines maisto produktų rūšis ar kategorijas, pagrįsdamos šį reikalavimą bent viena iš šių priežasčių: visuomenės sveikatos apsauga, vartotojų apsauga, sukčiavimo prevencija, pramoninės ir komercinės nuosavybės teisių apsauga, kilmės nuorodomis, registruotaisiais kilmės vietos pavadinimais ir nesąžiningos konkurencijos prevencija;
                  
               
                     (4)
                  
                  
                     nustatant nacionalines priemones, kuriomis reikalaujama informuoti vartotojus apie žuvies šviežumą, nutarimo projektu nustatomi papildomi privalomi duomenys apie specifines maisto produktų kategorijas, kaip apibrėžta Reglamento (ES) Nr. 1169/2011 39 straipsnio 1 dalyje. Todėl būtina išnagrinėti jo derėjimą su pirmiau minėtais to reglamento reikalavimais ir Sutarties dėl Europos Sąjungos veikimo nuostatomis;
                  
               
                     (5)
                  
                  
                     nutarimo projekto, apie kurį pranešta, 2 straipsnyje nustatyta, kad ekonominės veiklos vykdytojai šalia laukinių arba ūkiuose užaugintų nefasuotų, neišdorotų šviežių žuvų turi pateikti vieną iš šių keturių nuorodų: a) šios žuvys sužvejotos prieš 0–2 dienas; b) šios žuvys sužvejotos prieš 2–3 dienas; c) šios žuvys sužvejotos prieš 3–4 dienas arba d) šios žuvys sužvejotos daugiau nei prieš 5 dienas;
                  
               
                     (6)
                  
                  
                     Rumunijos valdžios institucijos aiškina, kad nutarimo projektu siekiama užtikrinti, kad Rumunijos vartotojai būtų geriau informuoti apie jiems parduodamų produktų, šiuo atveju – žuvų, šviežumą, taip pat apie tai, kad jiems teikiami produktai nedaro poveikio jų gyvybei ar sveikatai. Rumunijos valdžios institucijos aiškina, kad Nacionalinei vartotojų apsaugos tarnybai (ANPC) atlikus patikrinimus paaiškėjo, kad šviežios žuvies asortimente parduodami maisto produktai iš tiesų nėra švieži, todėl kyla pavojus juos vartojančių vartotojų sveikatai;
                  
               
                     (7)
                  
                  
                     Komisijai paprašius paaiškinimo, 2020 m. birželio 25 d. raštu Rumunijos valdžios institucijos paaiškino nutarimo projekto taikymo sritį, taip pat informaciją, kurią reikėtų pateikti vartotojams, ir pakartojo jo priėmimo pagrindimą;
                  
               
                     (8)
                  
                  
                     Reglamento (ES) Nr. 1169/2011 1 straipsnio 4 dalyje nustatyta, kad reglamentas taikomas nedarant poveikio konkretiems maisto produktams taikomose specifinėse Sąjungos nuostatose nustatytiems ženklinimo reikalavimams;
                  
               
                     (9)
                  
                  
                     2013 m. gruodžio 11 d. Europos Parlamento ir Tarybos reglamente (ES) Nr. 1379/2013 dėl bendro žvejybos ir akvakultūros produktų rinkų organizavimo (2) nustatyti bendri prekybos žuvimis standartai, įskaitant konkrečias nuostatas dėl vartotojų informavimo. Jame, be kita ko, nustatytos taisyklės dėl privalomos ir savanoriškai teikiamos informacijos vartotojams, kuri turi būti nurodoma apie žvejybos ir akvakultūros produktus, kuriais prekiaujama Sąjungoje, neatsižvelgiant į jų kilmę ar prekybos jais būdą;
                  
               
                     (10)
                  
                  
                     Reglamento (ES) Nr. 1379/2013 35 straipsnio 1 dalies a–e punktuose nustatytos penkios privalomos nuorodos, konkrečiai taikomos žvejybos ir akvakultūros produktams. Pagal Reglamento (ES) Nr. 1379/2013 39 straipsnio 1 dalies a punktą žuvininkystės produktų sužvejojimo data arba akvakultūros produktų išgaudymo data yra informacija, kurią galima pateikti savanoriškai, jei ji yra aiški ir nedviprasmiška;
                  
               
                     (11)
                  
                  
                     informacija, kurios reikalaujama nutarimo projektu, nors ir išreikšta kitaip, prilygsta informacijos apie sužvejojimo datą arba išgaudymo datą pateikimui. Pagal nuorodas, nustatytas nutarimo projekto 2 straipsnyje, vartotojas gali apskaičiuoti sužvejojimo datą arba išgaudymo datą. Be to, jų paskirtis yra tokia pati, kaip ir sužvejojimo datos arba išgaudymo datos, t. y. informuoti vartotojus apie žuvies šviežumą;
                  
               
                     (12)
                  
                  
                     kadangi ES lygmeniu suderinta, kad informacija apie sužvejojimo datą arba išgaudymo datą nurodoma savanoriškai, valstybės narės negali reikalauti, kad būtų privaloma papildomai nurodyti sužvejojimo datą arba išgaudymo datą. Tokia nacionalinė priemonė prieštarautų ES teisei;
                  
               
                     (13)
                  
                  
                     be to, sveikatos apsauga ir informacijos teikimas vartotojams, dėl kurių, pasak Rumunijos valdžios institucijų, priimtas nacionalinės priemonės projektas, yra Reglamento (ES) Nr. 1379/2013 tikslai. Tai matyti iš to reglamento 20 bei 21 konstatuojamosios dalies, 7 straipsnio 1 dalies c punkto bei 35 straipsnio 1 dalies e punkto;
                  
               
                     (14)
                  
                  
                     ES teisės aktai suteikia kompetentingoms nacionalinėms institucijoms priemonių apsaugoti žmonių sveikatą bei saugą ir užtikrinti, kad vartotojai nebūtų klaidinami dėl jų teritorijoje rinkai pateikiamų žuvininkystės produktų savybių;
                  
               
                     (15)
                  
                  
                     vadovaujantis Europos Parlamento ir Tarybos reglamento (EB) Nr. 178/2002 (3) 14 straipsnio 1 dalimi, maisto produktai nepateikiami rinkai, jei jie yra nesaugūs;
                  
               
                     (16)
                  
                  
                     Reglamento (EB) Nr. 178/2002 17 straipsnio 2 dalyje nustatoma bendroji valstybių narių kompetentingų institucijų pareiga stebėti ir kontroliuoti, kad maistui skirtų teisės aktų reikalavimai būtų išsamiai ir veiksmingai vykdomi visuose maisto grandinės etapuose;
                  
               
                     (17)
                  
                  
                     Reglamento (EB) Nr. 178/2002 17 straipsnio 1 dalimi maisto tvarkymo subjektams nustatomas įpareigojimas aktyviai dalyvauti įgyvendinant maistui skirtų teisės aktų reikalavimus tikrinant, ar tokių reikalavimų yra laikomasi. Maisto tvarkymo subjektams tenka pagrindinė teisinė atsakomybė užtikrinant, kad būtų laikomasi maistą, visų pirma maisto saugą, reglamentuojančių teisės aktų;
                  
               
                     (18)
                  
                  
                     Reglamento (ES) Nr. 1169/2011 7 straipsnio 1 dalies a punkte reikalaujama, kad informacija apie maistą nebūtų klaidinanti dėl maisto produkto savybių, ypač jo pobūdžio, tapatumo, savybių, sudėties, kiekio, tinkamumo vartoti termino, kilmės šalies ar kilmės vietos, gamybos ar ruošimo būdo;
                  
               
                     (19)
                  
                  
                     ES teisės aktai suteikia kompetentingoms nacionalinėms institucijoms priemonių apsaugoti žmonių sveikatą bei saugą ir užtikrinti, kad vartotojai nebūtų klaidinami dėl jų teritorijoje rinkai pateikiamų žuvininkystės produktų savybių, todėl nacionalinė priemonė dėl šių priežasčių negali būti pagrįsta;
                  
               
                     (20)
                  
                  
                     atsižvelgiant į pirmiau nurodytus aspektus, nutarimo projekto nuostatos dėl ekonominės veiklos vykdytojams taikomo reikalavimo užtikrinti, kad vartotojai būtų informuoti apie žuvies šviežumą, prieštarautų Reglamento (ES) Nr. 1379/2013 39 straipsnio 1 dalies a punktui;
                  
               
                     (21)
                  
                  
                     atsižvelgdama į šias pastabas, 2020 m. rugsėjo 22 d. Komisija pagal Reglamento (ES) Nr. 1169/2011 45 straipsnio 3 dalį pateikė neigiamą nuomonę dėl nutarimo projekto. 2020 m. rugsėjo 23 d. Komisija apie neigiamą nuomonę pranešė Rumunijos valdžios institucijoms;
                  
               
                     (22)
                  
                  
                     todėl Rumunijos valdžios institucijų turėtų būti prašoma nepriimti nutarimo, apie kurį pranešta;
                  
               
                     (23)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Rumunija nepriima nutarimo projekto, apie kurį pranešta 2019 m. lapkričio 18 d., dėl ekonominės veiklos vykdytojams nustatyto reikalavimo informuoti vartotojus apie žuvies šviežumą.
         
         
            2 straipsnis
            Šis sprendimas skirtas Rumunijai.
         
         
            Priimta Briuselyje 2021 m. birželio 10 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  2011 m. spalio 25 d. Europos Parlamento ir Tarybos reglamentas (ES) Nr. 1169/2011 dėl informacijos apie maistą teikimo vartotojams, kuriuo iš dalies keičiami Europos Parlamento ir Tarybos reglamentai (EB) Nr. 1924/2006 ir (EB) Nr. 1925/2006 bei kuriuo panaikinami Komisijos direktyva 87/250/EEB, Tarybos direktyva 90/496/EEB, Komisijos direktyva 1999/10/EB, Europos Parlamento ir Tarybos direktyva 2000/13/EB, Komisijos direktyvos 2002/67/EB ir 2008/5/EB bei Komisijos reglamentas (EB) Nr. 608/2004 (OL L 304, 2011 11 22, p. 18).
         
            (2)  2013 m. gruodžio 11 d. Europos Parlamento ir Tarybos reglamentas (ES) Nr. 1379/2013 dėl bendro žvejybos ir akvakultūros produktų rinkų organizavimo, kuriuo iš dalies keičiami Tarybos reglamentai (EB) Nr. 1184/2006 ir (EB) Nr. 1224/2009 ir panaikinamas Tarybos reglamentas (EB) Nr. 104/2000 (OL L 354, 2013 12 28, p. 1).
         
            (3)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).